นายกรัฐมนตรี เตรียมลงพื้นที่ตรวจเยี่ยมการฟื้นฟู เยียวยาและมอบกำลังใจผู้ประสบอุทกภัยที่จังหวัดอุบลราชธานี
นายกรัฐมนตรี เตรียมลงพื้นที่ตรวจเยี่ยมการฟื้นฟู เยียวยาและมอบกำลังใจผู้ประสบอุทกภัยที่จังหวัดอุบลราชธานีนางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า วันพรุ่งนี้ 11 ตุลาคม 2562 พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมคณะ เตรียมจะลงพื้นที่ตรวจเยี่ยมและติดตามการฟื้นฟู เยียวยา การบำบัดน้ำเสีย รวมถึงการซ่อมแซมบ้านเรือนและสาธารณประโยชน์ พร้อมให้กำลังใจผู้ประสบอุทกภัย ที่จังหวัดอุบลราชธานีนายกรัฐมนตรีและรัฐมนตรีว่าการกระทรวงกลาโหม จะติดตามการดำเนินงานตามแผนฟื้นฟูและเยียวยาผู้ที่ได้รับผลกระทบจากอุทกภัย การบำบัดน้ำเสีย รวมถึงการให้ความช่วยเหลือในด้านต่างๆ ทั้งการซ่อมแซมบ้านเรือนประชาชนและสถานที่สาธารณประโยชน์ต่างๆ ที่ได้รับผลกระทบจากอุทกภัยของส่วนราชการในพื้นที่ พร้อมกันนี้ นายกรัฐมนตรีและรัฐมนตรีว่าการกระทรวงกลาโหมจะตรวจเยี่ยมสภาพการทลายของตลิ่ง ที่บริเวณท่ากกแห่ ตำบลแจระแม อำเภอเมือง ซึ่งพังทลายลงเนื่องจากน้ำมีการลดระดับลงอย่างรวดเร็ว ทำให้พื้นดินปรับสภาพไม่ทันเกิดการทลายทรุดตัวลง หลังเสร็จภารกิจ นายกรัฐมนตรีและรัฐมนตรีว่าการกระทรวงกลาโหมและคณะ เดินทางกลับกรุงเทพมหานครในวันเดียวกัน